RESOLUCIÓN do 17 de setembro de 2025, da Secretaría Xeral para o Deporte, pola que se fai público o Acordo do Consello da Xunta de Galicia, do 8 de setembro de 2025, polo que se aproba a actualización das axudas de custo e indemnizacións dos membros do Comité Galego de Xustiza Deportiva.
Consellería de Presidencia, Xustiza e Deportes — III. Outras disposicións — 30/09/2025

O Comité Galego de Xustiza Deportiva é o órgano superior da xurisdición deportiva no ámbito territorial da nosa comunidade. A Lei 3/2012, do 2 de abril, do deporte de Galicia, obriga a dotalo dos medios materiais suficientes para asegurar o exercicio da súa función. O artigo 92.3 sinala que os seus membros, no exercicio dos seus cargos, unicamente terán dereito a axudas de custo e indemnizacións conforme a normativa de aplicación.
Unha vez apreciada a necesidade de actualizar as contías das ditas axudas de custo e indemnizacións, de conformidade co artigo 6 e a disposición adicional primeira do Decreto 120/2013, do 24 de xullo, polo que se aproba o Regulamento do Comité Galego de Xustiza Deportiva, elevouse o correspondente acordo ao Consello da Xunta de Galicia que tivo lugar o 8 de setembro.
Visto o dito acordo e de conformidade co disposto no seu punto terceiro,
Publicar no
Diario Oficial de Galicia
o Acordo do Consello da Xunta de Galicia do 8 de setembro de 2025, polo que se aproba a actualización das axudas de custo e indemnizacións dos membros do Comité Galego de Xustiza Deportiva, que se achega como anexo desta resolución.
Santiago de Compostela, 17 de setembro de 2025
A Lei 3/2012, do 2 de abril, do deporte de Galicia, establece no seu artigo 92.3 cos membros do Comité Galego de Xustiza, no exercicio dos seus cargos, unicamente terán dereito ás axudas de custo e indemnizacións conforme a normativa de aplicación.
Neste senso, o Decreto 120/2013, do 24 de xullo, polo que se aproba o Regulamento do Comité Galego de Xustiza Deportiva, prevé as axudas e indemnizacións dos seus membros. A disposición adicional primeira sinala que será de aplicación, para determinar as axudas de custo que correspondan aos membros do Comité Galego de Xustiza Deportiva, o Acordo do Consello da Xunta de Galicia do 2 de decembro de 1995 ou, de ser o caso, o acordo ou a norma que o substitúa.
O dito acordo recolle tres tipos de indemnizacións: por asistencia, gastos de locomoción e manutención. Para os dous últimos tipos, o acordo remítese ás cantidades previstas na normativa vixente, en cada momento, sobre indemnizacións por razón do servizo ao persoal con destino na Administración autonómica de Galicia.
Porén, ata o momento actual, as indemnizacións por asistencia ás sesións non foron actualizadas e limítanse a un número de 3 sesións por mes.
De conformidade co exposto, á vista do tempo transcorrido desde o último acordo, apréciase a necesidade de actualizar as contías das ditas indemnizacións.
O Decreto 144/2001, do 7 de xuño, sobre indemnizacións por razón do servizo ao persoal con destino na Administración autonómica de Galicia, establece no seu artigo 25.3 que, excepcionalmente, se aboarán asistencias pola concorrencia a reunións de órganos colexiados da Administración da Comunidade Autónoma de Galicia naqueles casos en que así o autorice o propio Consello da Xunta de Galicia. Para tal efecto, o citado consello fixará as correspondentes contías mensuais máximas que se percibirán en concepto de asistencias segundo o número de reunións a que se asista.
En canto aos membros do Comité de Xustiza Deportiva que non reúnan a condición de persoal ao servizo da Administración autonómica de Galicia, será aplicable a disposición adicional primeira do Decreto 144/2001, que establece que este decreto ten carácter supletorio para todo o persoal non incluído no seu ámbito de aplicación.
En consecuencia, por proposta da Consellería de Presidencia, Xustiza e Deportes, o Consello da Xunta, na súa reunión do día oito de setembro de 2025, adoptou o seguinte
1. Aprobar a actualización das axudas de custo e indemnizacións dos membros do Comité Galego de Xustiza Deportiva segundo os conceptos establecidos no artigo 6 do Decreto 120/2013, do 24 de xullo, polo que se aproba o seu regulamento, nos termos indicados a continuación:
a) O importe de cada asistencia será de 200 € por sesión ata un máximo de 50 asistencias anuais. A cantidade máxima que se vai percibir por membro e ano será de 10.000 €. En ano electoral das federacións deportivas galegas será ata un máximo de 60 sesións, é dicir, de 12.000 € por membro e ano.
b) Por gastos de locomoción, as cantidades previstas na normativa vixente sobre indemnizacións por razón do servizo ao persoal con destino na Administración autonómica de Galicia.
c) Por manutención e aloxamento, de ser o caso, as correspondentes ao grupo 1º segundo disposto na normativa vixente, sobre indemnizacións por razón do servizo ao persoal con destino na Administración autonómica de Galicia.
2. Derrogar o Acordo do Consello da Xunta de Galicia do 2 de decembro de 1995 polo que se regulan as indemnizacións dos membros do Comité Galego de Xustiza Deportiva.
3. Ordenar a publicación deste acordo no
Diario Oficial de Galicia
, que entrará en vigor o día seguinte ao da súa publicación.
Contra este acordo, que pon fin á vía administrativa, poderase interpor recurso potestativo de reposición no prazo dun mes, contado desde o día seguinte ao da súa notificación ou publicación, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia no prazo de dous meses, contados desde o día seguinte ao da súa notificación ou publicación, de conformidade co establecido nos artigos 10, 14 e 46.1 da Lei 29/1998, do 13 de xullo, reguladora da xurisdición contencioso-administrativa, sen prexuízo de que as persoas interesadas poidan interpor calquera outro recurso que consideren pertinente.